আইপিএল খেলতে পুণে রওনা হয়ে গেলেন অশোক ডিন্ডা। তার আগে বাইপাসের ধারে বহুতল আবাসনে নিজের ফ্ল্যাটে বসে বঙ্গ পেসার একান্ত সাক্ষাৎকার দিলেন ‘এবেলা খেলা’কে। জানিয়ে দিলেন নিজের নতুন অস্ত্র আর অঙ্গীকারের কথা।
প্রশ্ন: ঘরোয়া মরসুমে প্রায় ৭০টি উইকেট পেয়েছিলেন। দশম আইপিএলে নিজের সামনে কী লক্ষ্য রাখছেন?
অশোক ডিন্ডা: ভাল বোলিং করছি। সবচেয়ে ইতিবাচক ব্যাপার হল, পিচের যে জায়গাটায় বল ফেলতে চাইছি, সেখানেই ফেলতে পারছি। সারা মরসুমে কী করেছি, সেটা খুব একটা মাথায় রাখছি না। আইপিএলকে একটা নতুন টুর্নামেন্ট হিসাবে দেখছি। বল হাতে ধারাবাহিকতা বজায় রাখার চেষ্টা করব। যেভাবে বোলিং করছি, তাতে সফল হওয়ার ব্যাপারে আমি আশাবাদী।
প্রশ্ন: টি-টোয়েন্টিকে বলা হয় বোলারদের বধ্যভূমি। ব্যাটসম্যানদের বিপদে ফেলার মতো কী অস্ত্র নিয়ে নামছেন?
ডিন্ডা: বেশ কিছু বৈচিত্র নিয়ে নেটে পরিশ্রম করেছি। যেমন ওয়াইড ইয়র্কার। টি-টোয়েন্টিতে ব্যাটসম্যান রানের জন্য এতটাই মরিয়া থাকে যে, স্বাভাবিক ইয়র্কার করলে বল গ্যালারিতে উড়িয়ে দিতে পারে। স্টাম্পের একটু বাইরে ইয়র্কার লেংথে বল করলে কিন্তু ব্যাটসম্যানদের পরীক্ষা নেওয়া যায়। স্লোয়ার দেওয়া নিয়েও পরিশ্রম করেছি। আশা করছি এই অস্ত্রগুলো কার্যকরী হয়ে উঠবে।

প্রশ্ন: ব্যাটিং দাপটের যুগে বোলার হিসাবে কী মানসিকতা নিয়ে মাঠে নামেন?
ডিন্ডা: বোলারদের অবস্থাটা এখন সত্যিই কঠিন। ব্যাটিং সহায়ক উইকেট, ছোট মাঠ, ফিল্ডিংয়ের নানারকম বিধিনিষেধ— সবই এখন ব্যাটসম্যানদের পক্ষে। তবে বোলার হিসাবে যদি কেউ খুব রক্ষ্মণাত্মক হয়ে পড়ে, টিকে থাকতে পারবে না। আগ্রাসী হতে হবে। আক্রমণাত্মক লাইন-লেংথে বোলিং করতে হবে। উইকেটের জন্য ঝাঁপাতে হবে।
প্রশ্ন: গত আইপিএলে পুণের অধিনায়ক মহেন্দ্র সিংহ ধোনি আপনাকে স্লগ ওভারে বোলিং করার দায়িত্ব দিতেন। সেই সময় মার খাওয়ার ভয় থাকে না?
ডিন্ডা: এটা সত্যি যে, ডেথ ওভারে ব্যাটসম্যান রানের জন্য মরিয়া হয়ে ওঠে। প্রথম দু’ওভারে আট রান খরচ করা কোনও বোলারকেও অনেক সময় স্লগে এমন মার খেতে হয় যে, খেলার শেষে স্কোরবোর্ডে তার নামের পাশে চার ওভারে ৪০ রান বসে যাওয়াও অস্বাভাবিক নয়। তবে এটাকে আমি চ্যালেঞ্জ হিসাবে দেখি। বেশ উপভোগ করি। ব্যক্তিগতভাবে আমি মনে করি, স্লগে উইকেট নেওয়ার সুযোগ সবচেয়ে বেশি থাকে। কারণ ব্যাটসম্যানেরা শট খেলতে যায়। এবারও ইনিংসের শেষের দিকে বল করতে পারলে নিজেকে উজাড় করে দেব।
প্রশ্ন: স্টিভ স্মিথ অধিনায়ক হিসাবে কেমন হবেন বলে মনে হয়?
ডিন্ডা: আমার মতে, স্মিথ ভালই করবে। দেখুন, অস্ট্রেলিয়ার মতো একটা মহাশক্তিধর দেশ তো ওকে এমনি এমনি অধিনায়ক করেনি! স্মিথের সঙ্গে ভারত ‘এ’র প্রস্তুতি ম্যাচে দেখা হয়েছিল। ডেভিড ওয়ার্নারকে বোল্ড করার পর আমাকে ‘ওয়েল বোল‌্ড’ বলেছিল।
প্রশ্ন: কিন্তু জাতীয় দল বাদ দিলেও শুধু আইপিএলে অধিনায়ক হিসাবে ধোনির যা সাফল্য, সেই তুলনায় স্মিথ অনেক পিছিয়ে থেকে শুরু করছেন না?
ডিন্ডা: আমি কোনও তুলনায় যেতে চাই না। প্রত্যেকের নিজস্ব দর্শন থাকে, চিন্তাভাবনা থাকে। অধিনায়ক ধোনির রেকর্ড ঈর্ষণীয়। কিন্তু তাই বলে স্মিথ পারবে না, এটা ভাবাটা ভুল।
প্রশ্ন: গত আইপিএলে পুণের ব্যর্থতার পর স্মিথের ওপর বাড়তি চাপ থাকবে না?
ডিন্ডা: চাপ তো সকলের ওপরই থাকে। শুধু অধিনায়ক কেন? বরং সতীর্থ হিসাবে আমাদের কাজই হল অধিনায়কের ওপর থেকে চাপটা সরিয়ে নেওয়া। অধিনায়ক স্মিথের চাপটা ভাগ করে নিতে চাই আমি। তার জন্য যে কোনও দায়িত্ব নিতে প্রস্তুত। পাওয়ার প্লে চলাকালীন নতুন বলে বোলিং করতে বললে করব। স্লগে বল করতে বললে করব। মাঝের ওভারগুলোয় আমাকে ব্যবহার করা হলেও নিজের সেরাটা দেব।
প্রশ্ন: ধোনি, আর. অশ্বিন’দের মতো তারকা থাকা সত্ত্বেও গতবার ভরাডুবি হয়েছিল কেন?
ডিন্ডা: সাফল্য নাম দেখে আসে না। অনেক সময় খুব শক্তিশালী দল গড়েও সাফল্য অধরা থেকে যায়। সাফল্য নির্ভর করছে দলের সংহতি ও ক্রিকেটারদের বোঝাপড়া কেমন তার ওপর। এবার ভাল দল হয়েছে। বেন স্টোকসের মতো অলরাউন্ডার এসেছে। আশা করছি এবার ছবিটা বদলাবে।
প্রশ্ন: সবচেয়ে শক্তিশালী প্রতিপক্ষ মনে করছেন কাকে?
ডিন্ডা: মুম্বই ইন্ডিয়ান্স ও রয়্যাল চ্যালেঞ্জার্স ব্যাঙ্গালোর। বিরাট কোহলি শুরুর দিকে কয়েকটা ম্যাচে নেই শুনছি। কিন্তু আমাদের সঙ্গে ওদের ম্যাচ ১৬ এপ্রিল। বিরাট খেললে ম্যাচটা জমে যাবে। গত বছরের আইপিএলে কিন্তু ওকে আটকে দিয়েছিলাম।
প্রশ্ন: গতবার উইকেট নেওয়ার পর ক্রিশ্চিয়ানো রোনাল্ডোর অনুকরণে উৎসব করেছিলেন। এবার আপনার কাছে নতুন কী দেখব?
ডিন্ডা: (হেসে) গতবার ওটা করে ফেলেছিলাম। আগে থেকে অত ভাবিনি। আমি রোনাল্ডোর বড় ভক্ত। এবারও আলাদা কিছু ভাবিনি। তবে উইকেট নেওয়ার পর উৎসবটা মনে রাখার মতোই করতে হবে।